Driejarige dood na huis aan brand gesteek wordArgieffoto ŉ Driejarige dogtertjie is dood nadat die huis waarin sy en nog vyf mense was aan die brand gesteek is. Die polisie soek intussen na die verdagte wat petrol deur die venster gegooi en die brand gestig het. Die voorval het Sondag in die vroeë oggendure in die Plange-nedersetting in Mtiti, Limpopo, plaasgevind. Volgens kol. Malesela Ledwaba, polisiewoordvoerder, het ŉ 29-jarige man Saterdag sy gewese vriendin by die betrokke huis besoek. Sy en haar twee kinders, onderskeidelik twee maande en twee jaar oud, en haar niggie en dié se twee kinders, die een slegs ŉ paar dae oud en die driejarige dogtertjie, bly in die huis. Die twee het glo stry gekry waarna hy daar weg is. Die volgende oggend is die huis aan die brand gesteek. Die twee vroue en hul kinders het om hulp geskree en is deur gemeenskapslede uit die huis gered. Die polisie en nooddienste is ontbied en die slagoffers is vir behandeling na ŉ hospitaal vervoer waar die driejarige later aan haar beserings beswyk het. Die polisie het versoek dat Edward Chauke (29) hom by die Malamulele-polisiestasie of die stasie naaste aan hom moet aanmeld aangesien hy die polisie moontlik in hul ondersoek kan bystaan.